Hvordan kan man elske Gud, man ikke har set, hvis ikke man kan elske et mennesker, man står ansigt til ansigt med. Sådan lød det fra prædikestolen da biskop Henning Toft Bro holdt sin sidste gudstjeneste som biskop over Aalborg Stift.

- Hvis ikke du elsker din næste, kan du ikke elske Gud. At elske sin næste er det vigtigste Sådan lød det, da afgående Henning Toft Bro talt som biskop for sidste gang fra prædikestolen i Budolfi Kirke i Aalborg. Han fratræder med udgangen af oktober 2021 som Nordjyllands kirkelige overhoved. - Jeg har været præst i Aalborg Stift siden 1997. Det har været en spændende, udbytterig og lærerig tid, at være en del af udviklingen af Folkekirken både som præst, provst og biskop, sagde han i forbindelse med nyheden om sin afgang i foråret. Se Henning Toft Bros sidste prædiken i Budolfi Kirke i denne video: Afløser er endnu ikke fundet Det står endnu ikke fast, hvem der 1. december skal overtage posten. Valget står mellem provst i Horsens Provsti, Anette Bennedsgaard og provst i Hjørring Søndre Provsti, Thomas Reinholdt. I første valgrunde var det tæt løb mellem de to, hvor Anette Bennedsgaard fik 39,2 procent af stemmerne og Thomas Reinholdt 38,1 procent. - Jeg siger tak til vælgerne. Jeg er meget glad og beæret over den tillid, der er vist mig. Det har været en fantastisk valgkamp, sagde Anette Bennedsgaard, da hun havde fået at vide, at hun er med i opløbet til posten. - Jeg er glad for, at der er så mange, der har valgt at sætte deres kryds ved mig. Det bliver nogle spændende uger, vi skal ud i nu. Der er stor forskel mellem min og Anettes opfattelser af, hvad kirken er og skal være i det nutidige samfund anno 2021, sagde Thomas Reinholdt. Det endelige resultat af valget til ny biskop afsløres den 28 oktober. Se hele afskedsgudstjenesten med Henning Toft Bro øverst i denne artikel